Source: https://ficek.sk/uraz-na-zladovatenom-chodniku-65180
Timestamp: 2020-02-25 03:22:55+00:00

Document:
[2020] Úraz na zľadovatenom chodníku | Právna Poradňa
Úraz na zľadovatenom chodníku
Oblasť práva: Občianske právo, Prešovský
Odpovedané dňa: 8. 12. 2019
Otázka: Úraz na zľadovatenom chodníku
Dobrý deň, spadol som na mestskej komunikácii ( čistý ľad ) a zlomil som si nohu. Predpokladaná doba liečby 8 týždňov. Chcem zažalovať mesto, pretože je zodpovedne za to, že neboli upravené a posypané komunikácie. Ako mám postupovať? Na koho sa mám obrátiť? Som vo finančnej núdzi, nemôžem si dovoliť ani právnika ani nemám financie na súd. Ďakujem.
Odpoveď: Úraz na zľadovatenom chodníku
Podľa ust. zákona o pozemných komunikáciách platí :
"§ 1 : Pozemnú komunikáciu tvorí cestné teleso a jej súčasti. Cestné teleso je ohraničené vonkajšími hranami priekop, rigolov, násypov a zárezov svahov, zárubných a obkladových múrov, pätou oporných múrov a pri miestnych komunikáciách pol metra za zvýšenými obrubami chodníkov alebo zelených pásov."
Podľa ust. § 9a/ ods. 3 cit. zákona ďalej platí, že "správcovia miestnych komunikácií zodpovedajú za škody, ktorých príčinou boli závady v schodnosti miestnych komunikácií určených pre chodcov alebo v schodnosti chodníkov okrem prípadu, že preukážu, že nebolo v medziach možnosti tieto závady odstrániť ani na ne predpísaným spôsobom upozorniť."
Správcom miestnych komunikácií je obec/mesto.
Nateraz, keďže ste zrejme práceneschopný, je podstatné, aby ste si zabezepečili, pokiaľ je to vo Vašich možnostiach mená svedkov prítomných pri úraze prípade fotodokumentáciu dotknutého miesta.
K tomu citujeme z rozsudku KS Nitra, sp. zn. : /9Co/511/2016 z 27. 7. 2017 (pozn. : poškodený vysúdil cez 2.800 €) :
"Na zdôraznenie správnosti napadnutého rozhodnutia, s ohľadom na dôvody podaného odvolania žalovaného odvolací súd zvýrazňuje, že súd prvej inštancie ustálil správny právny záver o zodpovednosti žalovaného za vzniknutú škodu na zdraví žalobcu, s poukazom na ustanovenie § 9a zákona č. 135/1961 Zb. o pozemných komunikáciách, keď žalovaný ako objektívne zodpovedný subjekt - správca miestnej komunikácie v dôsledku závady v schodnosti komunikácie nesie za škodu spôsobenú touto závadou v schodnosti zodpovednosť. Súd prvej inštancie ustálil miesto, na ktorom došlo k pádu žalobcu, a to rozhranie chodníka a cesty, s prihliadnutím na výpoveď svedka P. K. ktorý označil toto miesto zhodne so žalobcom. Pokiaľ žalovaný tvrdí, že tieto skutočnosti žalobca jednoznačne nepreukázal, napríklad i tým, že nepredložil fotodokumentáciu z uvedeného dňa, času a miesta pádu, takáto argumentácia žalovaného nie je na mieste, keď nemožno od žalobcu spravodlivo požadovať, aby v okamihu úrazu, v dôsledku ktorého utrpel vážne zranenia, pristúpil k vyhotovovaniu fotodokumentácie. Žalobca na preukázanie jeho tvrdení navrhol výsluch svedka, ktorý svedok potvrdil skutočnosti udávané žalobcom, a to tak ohľadne miesta pádu, ako i stavu chodníka a cesty z hľadiska jeho schodnosti, keď potvrdil skutočnosti udávané žalobcom, že na chodníku i ceste bol sneh. K argumentácii žalovaného v podanom odvolaní odvolací súd ešte dopĺňa, že predovšetkým bola nespornou skutočnosť, že žalobca v dôsledku pádu na komunikáciu, ktorej správcom je žalovaný, utrpel úraz, ktorý bol spôsobený závadou v schodnosti komunikácie. Skutočnosť, že v deň úrazu snežilo, okrem tvrdenia žalobcu a výpovede svedka K. vyplýva i z oznámenia Hydrometeorologického ústavu Bratislava, tak ako na túto skutočnosť poukázal i súd prvej inštancie."
V zmysle ust. § 442 a nasl. Obč. zákonníka si budete môcť uplatniť nárok na odškodné, najmä náklady vynaložené na zdravotnú starostlivosť, vrátane náhrady za spôsobenú bolesť, tzv. bolestné a sťaženie spoločenského uplatnenia. Požiadajte posudzujúceho lekára o lekársky posudok, ktorý poškodenie na zdraví ohodnotí v bodoch a zdôvodní podľa ust. zák. č. 437/2004 Z.z. o náhrade za bolesť a o náhrade za sťaženie spoločenského uplatnenia.
O vydanie lekárskeho posudku môže požiadať aj obec/mesto, ktoré za poškodenie na zdraví zodpovedá, ak im k tomu dáte súhlas.
Ak máte stabilnú prácu, v ktorej máte pevne stanovený plat, ktorý poberáte každý mesiac v približne rovnakej výške, tak sa vám otvára aj ďalšia možnosť ako znížiť straty na zárobku v prípade dlhodobej práceneschopnosti (rozdiel medzi mzdou a vyplatenými nemocenskými dávkami) a tou je požiadať o náhradu za stratu zárobku, ku ktorej došlo kvôli zraneniu na neupravenom zimnom chodníku.
Po skončení PN a vydaní lekárskeho posudku uplatnite svoje nároky u správu miestnej komunikácie v písomnej forme doporučeným podaním. Poznamenávame, že ak náhrady Vám nebudú vyplatené dobrovoľne; v prípade podania žaloby na súd je toto konanie pre Vás oslobodené od platenia súdneho poplatku.
Poznamenávame, že mestá a obce majú obyčajne pre tieto prípady uzatvorenú poistnú zmluvu a preto problém s preplatením Vám vzniklej škody by nemal byť.
V prípade, že poistenie obec/mesto dojednané nemá, vzniklú škodu v celom rozsahu Vám bude musieť uhradiť obec/mesto.
Otázkou tiež je či nemáte uzatvorené úrazové poistenie,potom treba kontaktovať Vašu poisťovňu.
Ako mám postupovať v tejto situácii?
﻿L﻿u﻿k﻿á﻿š﻿ ﻿K﻿o﻿l﻿e﻿s﻿á﻿r﻿
Veľmi pekne ďakujem za odpoveď. Ani som nečakal že mi odpisete obratom hneď.
﻿P﻿e﻿t﻿r﻿a﻿ ﻿p﻿o﻿l﻿č﻿i﻿č﻿o﻿v﻿á﻿
Ďakujem Vám veľmi pekne za rady. Pomohli ste mi. Spokojnosť veľká. Ďakujem. Peťa

References: § 9
 súd 
 súd 
 § 9
 Súd 
 súd 
 súd 
 § 442
 súd